Dec 19,2018
8 నెలలో లక్ష డొల్ల కంపెనీలపై వేటు!
న్యూఢిల్లీ: దీర్ఘకాలంగా వ్యాపార లావాదేవీలను నిర్వహించని దాదాపు లక్ష కంపెనీలను ప్రస్తుత ఆర్థిక సంవత్సరంలో రద్దు చేసినట్టు ప్రభుత్వం మంగళవారం తెలిపింది. డొల్ల కంపెనీల రద్దు విషయమై రాజ్యసభ సభ్యులు అడిగిన ప్రశ్నకు కార్పొరేట్‌ వ్యవహారాల సహాయ మంత్రి పి.పి.చౌదరి వివరణనిచ్చారు. 'కంపెనీల చట్టం-2013'లో డొల్ల కంపెనీలు అన్న పదం నిర్వచించి లేదని ఆయన అన్నారు. కానీ ఈ చట్టం ప్రకారం రెండు వరుస ఆర్థిక సంవత్సరాల కాలంలో ఎలాంటి వ్యాపారం చేపట్టకుండా, డార్మెంట్‌ హోదాను కోరకుండా ఉన్న కంపెనీలను రద్దు చేసే అధికారం సర్కారుకు ఉందని ఆయన తెలిపారు. గడిచిన రెండు ఆర్థిక సంవత్సరాల కాలంలో మొత్తం 3,26,316 కంపెనీలను రద్దు చేసినట్టుగా ఆయన తెలిపారు. ఇందులో 2,26,166 కంపెనీలను గత ఆర్థిక సంవత్సరం (2017-18) రద్దు చేయగా.. ప్రస్తుత ఆర్థిక సంవత్సరం నవంబరు వరకు దాదాపు 1,00,150 కంపెనీల పేర్లను అధికారిక రికార్డుల నుంచి తొలగించి వాటిని రద్దు చేసినట్టుగా ప్రకటించామని మంత్రి తెలిపారు.
మీ స్నేహితులకు రికమెండ్ చెయ్యండి